CELEX: 32017R2188
Language: el
Date: 2017-08-11 00:00:00
Title: Κατ' εξουσιοδότηση κανονισμός (ΕΕ) 2017/2188 της Επιτροπής, της 11ης Αυγούστου 2017, για την τροποποίηση του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου όσον αφορά την απαλλαγή από τις απαιτήσεις ιδίων κεφαλαίων που ισχύουν για ορισμένα καλυμμένα ομόλογα (Κείμενο που παρουσιάζει ενδιαφέρον για τον ΕΟΧ )

25.11.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 310/1
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2017/2188 ΤΗΣ ΕΠΙΤΡΟΠΉΣ
   της 11ης Αυγούστου 2017
   για την τροποποίηση του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου όσον αφορά την απαλλαγή από τις απαιτήσεις ιδίων κεφαλαίων που ισχύουν για ορισμένα καλυμμένα ομόλογα
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 575/2013, της 26ης Ιουνίου 2013, του Ευρωπαϊκού Κοινοβουλίου και του Συμβουλίου σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων (1), και ιδίως το άρθρο 503 παράγραφος 4,
   Εκτιμώντας τα ακόλουθα:
   
               (1)
            
            
               Το άρθρο 496 του κανονισμού (ΕΕ) αριθ. 575/2013 επιτρέπει στις αρμόδιες αρχές να παραιτηθούν, για ορισμένα καλυμμένα ομόλογα και έως τις 31 Δεκεμβρίου 2017, από το κατώτατο όριο του 10 % που αναφέρεται στο άρθρο 129 παράγραφος 1 στοιχείο δ) σημείο ii) του εν λόγω κανονισμού και στο άρθρο 129 παράγραφος 1 στοιχείο στ) σημείο ii) του εν λόγω κανονισμού.
            
         
               (2)
            
            
               Το άρθρο 503 παράγραφος 4 του κανονισμού (ΕΕ) αριθ. 575/2013 υποχρεώνει την Επιτροπή να επανεξετάσει την καταλληλότητα αυτής της δυνατότητας για τις αρμόδιες αρχές και να αποφασίσει κατά πόσον η δυνατότητα αυτή θα πρέπει να γίνει μόνιμη. Η Επιτροπή ζήτησε από την Ευρωπαϊκή Αρχή Τραπεζών να παράσχει τεχνική γνωμοδότηση επί του θέματος αυτού. Το αίτημα αυτό οδήγησε στην «Έκθεση σχετικά με τα πλαίσια καλυμμένων ομολόγων και την κεφαλαιακή μεταχείριση στην ΕΕ». Η Επιτροπή χρησιμοποίησε την έκθεση αυτή για την περαιτέρω αξιολόγηση των εποπτικών και κανονιστικών ρυθμίσεων που εφαρμόζονται στα καλυμμένα ομόλογα και στη συνέχεια παρουσίασε στο Ευρωπαϊκό Κοινοβούλιο και στο Συμβούλιο έκθεση σχετικά με την εφαρμογή του άρθρου 503 του κανονισμού (ΕΕ) αριθ. 575/2013.
            
         
               (3)
            
            
               Από την έκθεση αυτή προέκυψε ότι μόνον ένας περιορισμένος αριθμός εθνικών πλαισίων καλυμμένων ομολόγων επιτρέπουν τη συμπερίληψη τίτλων εξασφαλισμένων με υποθήκη σε κατοικίες ή εμπορικά ακίνητα ή ενδοομιλικών δομών ομαδοποίησης καλυμμένων ομολόγων. Εντούτοις, δεδομένου ότι ορισμένα ιδρύματα βασίζονται στα επιχειρηματικά μοντέλα τους στη χρήση της απαλλαγής που χορηγείται από τις αρμόδιες αρχές, είναι σκόπιμο, για λόγους ασφάλειας δικαίου, να παρέχεται στις αρμόδιες αρχές η δυνατότητα επέκτασης της απαλλαγής που αναφέρεται στο άρθρο 496 παράγραφος 1 του κανονισμού (ΕΕ) αριθ. 575/2013, μετά την ημερομηνία που αναφέρεται στην εν λόγω διάταξη. Το άρθρο 496 παράγραφος 1 του κανονισμού (ΕΕ) αριθ. 575/2013 θα πρέπει, συνεπώς, να τροποποιηθεί ώστε να καταργηθεί η ημερομηνία που αναφέρεται στην εν λόγω διάταξη, με την προϋπόθεση ωστόσο ότι η δυνατότητα των αρμόδιων αρχών να χορηγήσουν απαλλαγή ίσως χρειαστεί να αξιολογηθεί εκ νέου στο πλαίσιο ενός μελλοντικού πλαισίου καλυμμένων ομολόγων.
            
         
               (4)
            
            
               Για λόγους ασφάλειας δικαίου, είναι σκόπιμο να προβλεφθεί μόνιμη παρέκκλιση από την ημερομηνία που έπεται της εκπνοής της τρέχουσας παρέκκλισης,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο άρθρο 496 παράγραφος 1 του κανονισμού (ΕΕ) αριθ. 575/2013, η εισαγωγική πρόταση αντικαθίσταται από το ακόλουθο κείμενο:
   
      «Οι αρμόδιες αρχές μπορούν να παραιτηθούν, εν όλω ή εν μέρει, από το όριο του 10 % για τα μερίδια με εξοφλητική προτεραιότητα των γαλλικών Fonds Communs de Créances ή οντοτήτων τιτλοποίησης ισοδύναμων με τα γαλλικά Fonds Communs de Créances, όπως ορίζονται στο άρθρο 129 παράγραφος 1 στοιχεία δ) και στ), εφόσον πληρούνται αμφότερες οι ακόλουθες προϋποθέσεις:».
   
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2018.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Αυγούστου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 176 της 27.6.2013, σ. 1.